《送孙志康》
宋代·苏过

季孙爱我如美疢，孟孙恶我如药石。平生愿得逢若士，庶几爱我非姑息。

先生少抱王佐才，早以声名驰上国。白头犹著从事衫，正坐不为俗子屈。

刚风由来有家学，不信直前能缺折。世无子期谁赏音，伯牙太息弦应绝。

晚从南阳客塞上，岂为文章工草檄。厌闻可否梁丘据，磨砺正须烦子革。

先生持此虽暂合，鸿鹄要是云间翮。夜光明月遭抋剑，未肯碌碌同沙砾。

翻然赋归一何速，越吟久自同庄舄。世间轩冕岂不欲，凿枘两穷安所得。

不如乞身向嵩少，问舍求田乃良策。祖生从此须著鞭，我当继蜡登山屐。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。